smcproject/ml-wiki-sentences huggingface dataset:
പ്രതിഷ്ഠാമൂർത്തി തിരുവൈക്കത്തപ്പൻ (ശിവൻ)
വൈക്കം ക്ഷേത്രത്തിലെ പ്രധാനപ്രതിഷ്ഠ.
സദാശിവസങ്കല്പത്തിലുള്ളതാണ് ഈ പ്രതിഷ്ഠ.
ശാന്തഭാവം നിറഞ്ഞ ഭഗവാൻ ഇവിടെ ശിവലിംഗരൂപത്തിൽ കിഴക്കോട്ട് ദർശനമായി വാഴുന്നു.
അനാദികാലം മുതലുള്ള പൂജകൾ ഏറ്റുവാങ്ങി സംതൃപ്തനായ ഭഗവാൻ ഇവിടെ ഒരു ദിവസം മൂന്ന് ഭാവങ്ങളിൽ ദർശനം നൽകുന്നു - രാവിലെ സകലമുനിഗണങ്ങളാലും വന്ദിതനും പ്രപഞ്ചത്തിന്റെ ആദിഗുരുവുമായ ദക്ഷിണാമൂർത്തിയായും ഉച്ചയ്ക്ക് അർജുനനെ പരീക്ഷിച്ച് പാശുപതാസ്ത്രം നൽകി ശാന്തനാക്കാൻ അവതരിച്ച കിരാതമൂർത്തിയായും വൈകീട്ട് കൈലാസത്തിലെ രത്നപീഠത്തിൽ വാമാംഗത്തിൽ പാർവ്വതീദേവിയെയും മടിയിൽ ഗണപതിയെയും സുബ്രഹ്മണ്യനെയും മടിയിലിരുത്തി ദർശനം നൽകുന്ന രാജരാജേശ്വരനായും.
രാവിലത്തെ ദർശനം കൊണ്ട് വിദ്യാലാഭവും, ഉച്ചയ്ക്കത്തെ ദർശനം കൊണ്ട് ശത്രുനാശവും, വൈകീട്ടത്തെ ദർശനം കൊണ്ട് കുടുംബസൗഖ്യവും ലഭിയ്ക്കുമെന്നാണ് വിശ്വാസം.
അന്നദാനപ്രഭുവായ വൈക്കത്തപ്പന്റെ ഏറ്റവും പ്രധാന വഴിപാട് "പ്രാതൽ" ആണ്.
പിന്നീടുള്ള പ്രധാന വഴിപാടുകൾ ആനന്ദപ്രസാദം, സഹസ്രകലശം, ദ്രവ്യകലശം, ആയിരം കലശം, ആയിരക്കുടം, ക്ഷീരധാര, ജലധാര, ആലുവിളക്ക് എന്നിവയാണ്.
അഷ്ടമിപ്പിറ്റേന്ന് നടത്തുന്ന മുക്കുടി നിവേദ്യവും വിശേഷമാണ്.
ക്ഷേത്രത്തിൽ നാമമാത്രമായ തോതിൽ വെടിവഴിപാടും നടത്തിവരുന്നുണ്ട്.
ഭാരതത്തിലെ മിക്ക ക്ഷേത്രങ്ങളിലും മുഖ്യദേവനായോ ഉപദേവനായോ ഗണപതിയ്ക്ക് പ്രതിഷ്ഠകളുണ്ടാകും.
ഏതൊരു ശുഭകർമ്മവും നിർവിഘ്നം പര്യവസാനിയ്ക്കാൻ ഗണപതിയെ പ്രീതിപ്പെടുത്തിക്കൊണ്ടാണ് തുടങ്ങുന്നത്.
ശിവപാർവ്വതീപുത്രനായ ഗണപതിയ്ക്ക് വൈക്കം ക്ഷേത്രത്തിൽ മൂന്നിടങ്ങളിലായി നാല് പ്രതിഷ്ഠകളുണ്ട്.
ഒന്ന് നാലമ്പലത്തിനകത്ത് പ്രധാന ശ്രീകോവിലിനോട് ചേർന്നുള്ള പ്രത്യേകം ശ്രീകോവിലിൽ.
അവിടെ പഞ്ചലോഹനിർമ്മിതമായ രണ്ട് വിഗ്രഹങ്ങളാണുള്ളത് - നാലടി ഉയരം വരുന്ന വലിയ വിഗ്രഹം മഹാഗണപതിയെയും രണ്ടടി ഉയരം വരുന്ന ചെറിയ വിഗ്രഹം ബാലഗണപതിയെയും പ്രതിനിധീകരിയ്ക്കുന്നു.
കിഴക്കോട്ടാണ് രണ്ട് പ്രതിഷ്ഠകളുടെയും ദർശനം.
ഇതാണ് ഏറ്റവും ആദ്യം വന്ന പ്രതിഷ്ഠകൾ.
അടുത്തത്, ബലിക്കൽപ്പുരയുടെ വടക്കുകിഴക്കുഭാഗത്തുള്ള സ്തംഭഗണപതിയാണ്.
ബലിക്കൽപ്പുരയിൽ വടക്കുകിഴക്കായി ഗണപതിയുടെ ഒരു ശിലാവിഗ്രഹം പടിഞ്ഞാട്ട് ദർശനമായി കാണാം.
നാലടി ഉയരം വരുന്ന ഈ വിഗ്രഹം സ്വയംഭൂവാണെന്നാണ് വിശ്വാസം.
ഇതിന് പിന്നിൽ ഒരു ഐതിഹ്യമുണ്ട്: ഒരിയ്ക്കൽ വൈക്കത്തെ ജനങ്ങൾ ഒരു യക്ഷിയുടെ ഉപദ്രവം കാരണം സഹികെട്ട് വ്യാഘ്രപാദമഹർഷിയെ സമീപിച്ചു.
മഹർഷി ഉടനെത്തന്നെ ഗണപതിഭഗവാനെ മനസ്സിൽ ധ്യാനിച്ചു.
ഉടനെ പ്രത്യക്ഷപ്പെട്ട ഗണപതി, തന്റെ ഭൂതഗണങ്ങളിലൊരാളായ ത്രിശൂലിയോട് യക്ഷിയെ കൊല്ലാൻ നിർദ്ദേശം നൽകി.
തുടർന്ന് ത്രിശൂലി, പേരിനെ അന്വർത്ഥമാക്കും വിധത്തിൽ ആയുധമായ ത്രിശൂലവുമായി വന്ന് യക്ഷിയെ മൂന്ന് കഷ്ണങ്ങളാക്കി മൂന്നുഭാഗങ്ങളിലേയ്ക്കെറിഞ്ഞു.
അതിൽ ഒരു ഭാഗം വെെക്കം ക്ഷേത്രത്തിലെ തെക്കേ നടയിലും മറ്റൊരു ഭാഗം വെെക്കം ക്ഷേത്രത്തിന് തെക്കുഭാഗത്തുള്ള അരിമ്പുകാവ് (തെക്കുംചേരി) എന്ന സ്ഥലത്തും , ഒരു ഭാഗം വെെക്കം ക്ഷേത്രത്തിനു വടക്കുഭാഗത്തുള്ള കൂട്ടുമ്മേൽ (വടക്കുംചേരി ) എന്ന സ്ഥലത്തും ചെന്നു വീണു.
ഈ മൂന്നു സ്ഥലങ്ങളിലും ക്ഷേത്രങ്ങൾ ഉണ്ടായി.
പനച്ചിക്കൽ ഭഗവതിക്ഷേത്രം, തെക്കുംചേരി അരിമ്പുകാവ് ഭഗവതിക്ഷേത്രം , വടക്കുംചേരി കൂട്ടുമ്മേൽ ഭഗവതി ക്ഷേത്രം എന്നിവയാണ് ആ മൂന്നു ക്ഷേത്രങ്ങൾ.
വ്യാഘ്രപാദമഹർഷിയുടെ അഭ്യർത്ഥനപ്രകാരം ഗണപതി ബലിക്കൽപ്പുരയിൽ കുടിയിരുന്നു.
അടുത്തത് ക്ഷേത്രത്തിലെ ഉപക്ഷേത്രമായ ശ്രീകൃഷ്ണക്ഷേത്രത്തിലാണ്.
ശ്രീകൃഷ്ണപ്രതിഷ്ഠയ്ക്ക് സമീപം തെക്കുപടിഞ്ഞാറുഭാഗത്ത് കിഴക്കോട്ട് ദർശനമായാണ് ഈ ഗണപതി പ്രതിഷ്ഠ.
ഈ ഉപക്ഷേത്രത്തോളം പഴക്കമേയുള്ളൂ ഈ പ്രതിഷ്ഠയ്ക്കും.
വിഘ്നേശ്വരപ്രീതിയ്ക്കായി ദിവസവും ക്ഷേത്രത്തിൽ ഗണപതിഹോമം നടത്തിവരുന്നുണ്ട്.
കൂടാതെ ഒറ്റയപ്പം, മോദകം, കറുകമാല, നാളികേരമുടയ്ക്കൽ തുടങ്ങിയവയും പ്രധാന വഴിപാടുകളാണ്.
പനച്ചിയ്ക്കൽ ഭഗവതി
ക്ഷേത്രത്തിന്റെ തെക്കുഭാഗത്ത് ശ്രീകോവിലില്ലാതെ ഒരു തറയിലാണ് പനച്ചിയ്ക്കൽ ഭഗവതിയുടെ പ്രതിഷ്ഠ.
മേൽക്കൂരയില്ലാതെ കുടികൊള്ളുന്നതിനാൽ വനദുർഗ്ഗയാണെന്ന് പറയപ്പെടുന്നു.
എന്നാൽ ശ്രീ ഭദ്രകാളി ഭാവവും ഭഗവതിയ്ക്കുണ്ട്.
ഗണപതിയുടെ ഭൂതഗണങ്ങളിലൊരാളായ ത്രിശൂലി കൊലപ്പെടുത്തിയ യക്ഷിയുടെ അവശിഷ്ടങ്ങളിൽ തല വന്നുവീണ ഭാഗത്താണ് ഈ പ്രതിഷ്ഠയെന്ന് വിശ്വസിയ്ക്കപ്പെടുന്നു.
ഭഗവതിയ്ക്ക് ദിവസവും വിളക്കുവയ്പും നിവേദ്യവുമുണ്ട്.
പനച്ചിയ്ക്കൽ ഭഗവതിയുടെ തറയ്ക്ക് തൊട്ടുപുറകിലാണ് നാഗത്തറ.
ഇവിടെ നാഗരാജാവായി വാസുകിയും നാഗയക്ഷിയുമാണ് പ്രധാനം.
കൂടാതെ വേറെയും ഒരുപാട് നാഗങ്ങളെ പ്രതിഷ്ഠിച്ചിട്ടുണ്ട്.
നാഗദൈവങ്ങൾക്ക് ദിവസവും നൂറും പാലും നേദിയ്ക്കാറുണ്ട്.
കൂടാതെ സർപ്പം പാട്ട്, മഞ്ഞൾപ്പൊടി അഭിഷേകം തുടങ്ങിയവയും പ്രധാനമാണ്.
ക്ഷേത്രത്തിലെ പ്രത്യേകതകൾ ഘട്ടിയം ചൊല്ലൽ
വൈക്കത്തു മാത്രം കാണുന്ന ഒരു ചടങ്ങാണ് ഘട്ടിയം ചൊല്ലൽ.
ദീപാരാധനക്കും അത്താഴ ശ്രീബലിയുടെ മൂന്നാമത്തെ പ്രദക്ഷിണത്തിനുമാണ് ഇത് നടക്കുക.
മുകളിൽ ഋഷഭവാഹനവും അഞ്ചടി ഉയരമുള്ള ഒരു വെള്ളിവടി കൈയ്യിൽ പിടിച്ച് അഞ്ജലിബദ്ധനായി നിന്ന് ദേവന്റെ സ്തുതിഗീതങ്ങൾ ചൊല്ലുകയാണ് ഘട്ടിയം ചൊല്ലൽ ചടങ്ങ്.
തിരുവിതാകൂർ മഹാരാജാവായിരുന്ന ആയില്യം തിരുനാളിന്റെ കാലത്ത് ആയിരത്തി മുപ്പത്തിയൊൻപതാമാണ്ട് തുലാമാസം ഇരുപത്തിയേഴാം തീയതിയായിരുന്നു ഈ ചടങ്ങിന് തുടക്കമിട്ടത്.
അണ്ഡാകൃതിയിലുള്ള ശ്രീകോവിൽ
കേരളത്തിലെ അണ്ഡാകൃതിയിലുള്ള ഏക ശ്രീകോവിലാണ് വൈക്കം ക്ഷേത്രത്തിലേത്.
വാസ്തു വിദ്യയിൽ അപാരമായ വൈദഗ്ദ്ധ്യമുള്ള ശില്പികൾക്ക് മാത്രമേ ഇത്തരമൊരു അപൂർവ രചന ചെയ്യാൻ കഴിയുകയുള്ളു.
പെരുന്തച്ചൻ നിർമ്മിച്ചതെന്ന് കരുതുന്ന കേരളത്തിലെ രണ്ട് ക്ഷേത്ര ശ്രീകോവിലുകളിൽ ഒന്നാണ് വൈക്കം മഹാദേവ ക്ഷേത്രം.
മറ്റൊന്ന് വാഴപ്പള്ളിയിലാണ് .
വൈക്കത്ത് അണ്ഡാകൃതിയിലും, വാഴപ്പള്ളിയിൽ വർത്തുളാകൃതിയിലും ആണ് പെരുന്തച്ചൻ പണിതിരിക്കുന്നത്.
വൈക്കത്തെ ശിവൻ പെരും തൃക്കോവിലപ്പനായാണ് അറിയപ്പെടുന്നത്.
വൈക്കം ക്ഷേത്രം, പടിഞ്ഞാറേ ഗോപുരത്തിനുമുൻപിൽ നിന്നുള്ള ദൃശ്യം നിത്യപൂജകൾ
നിത്യേന അഞ്ചുപൂജകളും മൂന്നുശീവേലികളുമുള്ള മഹാക്ഷേത്രമാണ് വൈക്കം മഹാദേവക്ഷേത്രം.
കാലത്ത് മൂന്നുമണിയോടെ നടതുറന്നുകഴിഞ്ഞാൽ ആദ്യം നിർമ്മാല്യദർശനം.
നിർമ്മാല്യം തൊഴുന്നത് അതിവിശിഷ്ടമായി കണക്കാക്കപ്പെടുന്നു.
അതിനുശേഷം ശിവലിംഗത്തിലെ അലങ്കാരങ്ങളൊക്കെ മാറ്റുന്നു.
തുടർന്ന് ശംഖാഭിഷേകം.
ക്ഷേത്രക്കുളത്തിലെ ജലം വലമ്പിരി ശംഖിൽ നിറച്ച് മന്ത്രപുരസ്സരം അഭിഷേകം ചെയ്യുന്ന ചടങ്ങാണിത്.
ശംഖാഭിഷേകത്തിനുശേഷം ശിവലിംഗം ഭസ്മം, രുദ്രാക്ഷമാല, കൂവളമാല, തുമ്പപ്പൂമാല, ചന്ദ്രക്കലകൾ, ത്രിനേത്രങ്ങൾ തുടങ്ങിയവകൊണ്ട് അലങ്കരിച്ച് മനോഹരമാക്കുന്നു.
പിന്നെ മലർ നിവേദ്യം.
അതിനുശേഷം നാലുമണിയ്ക്ക് ഉഷഃപൂജ നടത്തുന്നു.
സൂര്യോദയസമയത്ത് എതിരേറ്റുപൂജയും തുടർന്ന് ശിവന്റെ തിടമ്പ് എഴുന്നള്ളിച്ചുകൊണ്ട് എതിരേറ്റുശീവേലിയും നടത്തുന്നു.
ശീവേലി കഴിഞ്ഞാൽ നവകാഭിഷേകവും പലതരം ധാരകളും നടത്തും.
എട്ടുമണിയ്ക്ക് പന്തീരടിപൂജ.
നിഴലിന് പന്ത്രണ്ടടി നീളമുള്ളപ്പോൾ നടത്തുന്ന പൂജയായതുകൊണ്ടാണ് ഈ പേരുവന്നത്.
പിന്നീട് പതിനൊന്നുമണിയ്ക്ക് ഉച്ചപൂജ തുടങ്ങുന്നു.
അതിനോടനുബന്ധിച്ച് ശതകലശമുണ്ട്.
ഉച്ചപൂജയ്ക്കുശേഷം ഉച്ചശീവേലി.
രാവിലത്തെ ശീവേലിയ്ക്കുള്ള അതേ ചടങ്ങുകളാണ് ഉച്ചശീവേലിയ്ക്കും.
ഉച്ചശീവേലി കഴിഞ്ഞ് ഉച്ചയ്ക്ക് പന്ത്രണ്ടുമണിയ്ക്ക് നടയടയ്ക്കുന്നു.
വൈകീട്ട് നാലുമണിയ്ക്ക് വീണ്ടും നട തുറക്കുന്നു.
സന്ധ്യയ്ക്ക് സൂര്യാസ്തമയസമയത്ത് ദീപാരാധന നടക്കുന്നു.
പണ്ട് ഇവിടത്തെ പരദേശബ്രാഹ്മണരുടെ വകയായി 'സന്ധ്യവേല' എന്നൊരു ചടങ്ങ് മുമ്പ് എല്ലാ ദിവസവും ദീപാരാധനാസമയത്ത് ഉണ്ടായിരുന്നു.
ഇന്ന് അത് വിശേഷദിവസങ്ങളിൽ മാത്രമായി ഒതുങ്ങി.
ദീപാരാധന കഴിഞ്ഞാൽ രാത്രി എട്ടുമണിയ്ക്ക് അത്താഴപൂജയും എട്ടരയ്ക്ക് അത്താഴശീവേലിയും നടത്തി ഒമ്പതുമണിയ്ക്ക് നടയടയ്ക്കുന്നു.
ക്ഷേത്രത്തിൽ സാധാരണദിവസങ്ങളിലെ പൂജാക്രമങ്ങളാണ് മേൽ വിവരിച്ചവ.
വിശേഷദിവസങ്ങളിൽ (ഉദാ: വൈക്കത്തഷ്ടമി മഹോത്സവം, ശിവരാത്രി , തിങ്കളാഴ്ച , പ്രദോഷവ്രതം , തിരുവാതിര (വിശേഷിച്ച് ധനുമാസത്തിൽ ), ഉദയാസ്തമനപൂജ , സഹസ്രകലശം ) പൂജകൾക്ക് മാറ്റം വരും.
ഈ ദിവസങ്ങളിൽ ഋഷഭവാഹനത്തിലേറ്റിയാണ് അത്താഴശീവേലി നടത്തുന്നത്.
ക്ഷേത്രത്തിൽ ഭദ്രകാളി മറ്റപ്പിള്ളി, മേക്കാട്ട് എന്നീ കുടുംബങ്ങളിൽ നിന്നായി രണ്ട് തന്ത്രിമാരുണ്ട്.
ആദ്യം വൈക്കത്തുതന്നെയുണ്ടായിരുന്ന മോനാട്ട് ഇല്ലത്തിനായിരുന്ന തന്ത്രാധികാരം, പിന്നീട് അവിടത്തെ ഒരു നമ്പൂതിരി ഒഴിഞ്ഞതിനെത്തുടർന്നുണ്ടായ ചില അനർത്ഥങ്ങൾ മൂലം ആ കുടുംബം തന്നെ അന്യം നിന്നുപോയപ്പോൾ മേക്കാട്ടിന് ലഭിയ്ക്കുകയും, പിന്നീട് രസകരമായ ഒരു സംഭവം വഴി ഭദ്രകാളി മറ്റപ്പിള്ളിയ്ക്ക് പകുതി തന്ത്രം കൊടുക്കുകയും ചെയ്യുകയായിരുന്നു.
ക്ഷേത്രത്തിലെ മേൽശാന്തി അവകാശം തരണി ഇല്ലത്തിനാണ്.
വൈക്കം ക്ഷേത്രത്തിലെ ശാന്തിയ്ക്കായി കടത്തുനാട്ടുനിന്ന് കുടിയേറിവന്ന ഒരു ബ്രാഹ്മണകുടുംബമാണിത്.
ആദ്യം ചോഴമംഗലത്തില്ലത്തുനിന്നായിരുന്നു മേൽശാന്തി.
പിന്നീട് ആറങ്ങോട്ടില്ലത്തിനായി.
ഈ രണ്ടില്ലങ്ങളും അന്യം നിന്നുപോയപ്പോഴാണ് തരണി ഇല്ലം മേൽശാന്തിമാരായത്.
ക്ഷേത്രത്തിന്റെ കിഴക്കേ നടയിലാണ് മേൽശാന്തിമഠം.
തരണി ഇല്ലത്തിനൊപ്പം കടത്തനാട്ടുനിന്ന് കുടിയേറിവന്ന മറ്റ് പത്ത് ബ്രാഹ്മണകുടുംബങ്ങൾ കീഴ്ശാന്തിപ്പണി ചെയ്യുന്നു.
ആട്ടവിശേഷങ്ങൾ വൈക്കത്തഷ്ടമി മഹോത്സവം
ക്ഷേത്രത്തിലെ പ്രധാന ഉത്സവം വൃശ്ചികമാസത്തിലെ വൈക്കത്തഷ്ടമി മഹോത്സവമാണ്.
മറ്റ് ക്ഷേത്രങ്ങളിൽ നിന്ന് വ്യത്യസ്തമായി കൊടിയേറ്റവും ആറാട്ടും നോക്കിയല്ല ഉത്സവം നടത്തുന്നത്.
മൊത്തം പതിമൂന്ന് ദിവസം നീണ്ടുനിൽക്കുന്ന ഉത്സവത്തിന്റെ പന്ത്രണ്ടാം നാൾ അഷ്ടമി വരുന്ന വിധത്തിലാണ് ഉത്സവം.
അതോടെ ധാരാളം ഭക്തർ ക്ഷേത്രത്തിൽ ദർശനത്തിന് എത്തുന്നു.
മുളയിടലും കലശാഭിഷേകവും വഴി തുടങ്ങുന്ന ഉത്സവം അങ്കുരാദിയാണ്.
തുടർന്ന് സന്ധ്യയ്ക്ക് കൊടിയേറ്റം നടക്കുന്നു.
കൊടിയേറിക്കഴിഞ്ഞാൽ പതിമൂന്ന് ദിവസം ഗംഭീരൻ ആഘോഷപരിപാടികളുണ്ട്.
രോഹിണിദിവസം സന്ധ്യയ്ക്കാണ് അതിവിശേഷമായ കൂടിപ്പൂജ .
വൈക്കത്തപ്പന്റെ പുത്രനായ ഉദയനാപുരത്തപ്പൻ (സുബ്രഹ്മണ്യൻ), ക്ഷേത്രത്തിൽ നിന്ന് ഒരു കിലോമീറ്റർ മാറി സ്ഥിതിചെയ്യുന്ന കുളത്തിൽ ആറാട്ടുകഴിഞ്ഞ് തിരിച്ച് ക്ഷേത്രത്തിലേയ്ക്കുപോകുന്ന വഴിയ്ക്കുവച്ച് പിതാവിനെ കാണാൻ വൈക്കത്തെത്തും.
തുടർന്ന് ഇരുവരുടെയും ബിംബങ്ങൾ അടുത്തുവച്ച് ശ്രീകോവിൽ നടയടച്ച് പൂജ തുടങ്ങുന്നു.
ആ സമയത്ത് ശിവൻ, പാർവ്വതീഗണപതീസുബ്രഹ്മണ്യസമേതനായി കൈലാസത്തിൽ അമരുന്നു എന്നാണ് വിശ്വാസം.
കൂടിപ്പൂജയുടെ മന്ത്രങ്ങൾ തന്ത്രിയ്ക്കും മേൽശാന്തിയ്ക്കും മാത്രമേ അറിയൂ.
ഉത്സവത്തിന്റെ പന്ത്രണ്ടാം ദിവസമാണ് പ്രസിദ്ധമായ വൈക്കത്തഷ്ടമി.
അന്ന് പതിവിലും ഒരുമണിക്കൂർ നേരത്തേ നട തുറക്കും.
അഷ്ടമിനാളിലെ മഹാനിർമ്മാല്യ ദർശനത്തിന് വൻ ഭക്തജനത്തിരക്കായിരിയ്ക്കും.
പുലർച്ചെ 4.30 മുതൽ തന്നെ ദർശനം ആരംഭിയ്ക്കും.
അഷ്ടമി ദിവസം ദർശനം നടത്തിയാൽ ദുഃഖങ്ങൾ അകന്ന് അഭീഷ്ടസിദ്ധിയും വിജയവും ലഭിക്കും എന്നാണ് വിശ്വാസം.
വൈക്കം മഹാദേവന്റെ മാത്രമല്ല സുബ്രഹ്മണ്യ പ്രീതിയും അഷ്ടമി ദർശനത്തിലൂടെ ലഭിക്കുന്നു എന്ന്‌ സങ്കല്പം.
അന്ന് ക്ഷേത്രത്തിൽ നിവേദ്യങ്ങളില്ല.
പുത്രനായ സുബ്രഹ്മണ്യന്റെ വിജയത്തിനായി ഭഗവാൻ ശിവൻ ഉപവാസമനുഷ്ഠിയ്ക്കുന്നു എന്നാണ് വിശ്വാസം.
എന്നാൽ ഭക്തജനങ്ങൾക്ക് ഗംഭീര സദ്യയുണ്ടായിരിയ്ക്കും.
താനൊഴികെ മറ്റാരും അന്ന് പട്ടിണി കിടക്കരുത് എന്ന് ഭഗവാന് നിർബന്ധമാണത്രേ.
ക്ഷേത്രത്തിലെ വടക്കേ ഗോപുരം അന്നുമാത്രമേ തുറക്കൂ.
അതിലൂടെ വൈകീട്ട് ഉദയനാപുരത്തപ്പന്റെ എഴുന്നള്ളത്തുമുണ്ട്.
ഭീകരന്മാരായ താരകാസുരനെയും സിംഹമുഖനെയും ശൂരപത്മനെയും കൊലപ്പെടുത്തിയശേഷം വാദ്യഘോഷങ്ങളുടെ അകമ്പടിയോടെയെത്തുന്ന സുബ്രഹ്മണ്യനെ മഹാദേവൻ കിഴക്കേ ആനക്കൊട്ടിലിലേയ്ക്ക് കൊണ്ടുപോകുന്നു.
തുടർന്ന് വലിയ കാണിയ്ക്ക.
ആദ്യം വരുന്നത് കറുകയിൽ കൈമളാണ്.
തുടർന്ന് ഭക്തരും ദേവസ്വം അധികൃതരുമെല്ലാം കാണിയ്ക്കയിടുന്നു.
വൈക്കത്തിനടുത്ത് താമസിയ്ക്കുന്ന ഭക്തർ, അഷ്ടമിദിവസം ക്ഷേത്രത്തിൽ വന്ന് തൊഴുതില്ലെങ്കിൽ അത് അപകടകരമാണെന്ന് വിശ്വസിയ്ക്കപ്പെടുന്നു.
കാണിക്കയിട്ടു കഴിഞ്ഞാൽ വെടിക്കെട്ടാണ്.
ആകാശത്ത് വിരിയുന്ന വർണ്ണവിസ്മയം ആയിരങ്ങളെ അത്ഭുതത്തിലാഴ്ത്തും.
പിന്നീട് വേദനാജനകമായ 'കൂടിപ്പിരിയൽ' എന്ന ചടങ്ങാണ്.
ശിവന്റെയും സുബ്രഹ്മണ്യന്റെയും തിടമ്പുകളേന്തിയ ആനകൾ വേദനാജനകമായ പല ശബ്ദങ്ങളുമുയർത്തും.
വാദ്യോപകരണങ്ങളെല്ലാം നിർത്തി, വിളക്കണച്ച് തികച്ചും മൗനത്തോടെ സുബ്രഹ്മണ്യൻ ഉദയനാപുരത്തേയ്ക്കും ശിവൻ ശ്രീകോവിലിലേയ്ക്കും തിരിച്ചുപോകുന്നു.
ജഗദീശ്വരനായിട്ടും, സ്വന്തം പുത്രന്റെ വേർപാടോർത്ത് ദുഃഖിതനായാണ് ശിവന്റെ മടക്കം.
ആ സമയം, ദുഃഖകണ്ഠാരം എന്നൊരു രാഗം നാദസ്വരത്തിൽ വായിയ്ക്കുന്നുണ്ടാകും.
ഇത് വളരെ വലിയൊരു പ്രത്യേകതയാണ്.
പിറ്റേ ദിവസമാണ് ക്ഷേത്രത്തിൽ ആറാട്ട്.
അതിന് വലിയ പ്രാധാന്യമൊന്നുമില്ല.
ഉദയനാപുരം ക്ഷേത്രക്കുളത്തിലാണ് ആറാട്ട്.
ആറാട്ടിനുശേഷം ഉദയനാപുരത്തപ്പന്റെ ശ്രീകോവിലിൽ വച്ചും കൂടിപ്പൂജയുണ്ടാകും.
കഴിഞ്ഞുവരുന്ന ശ്രീ പരമേശ്വരന്റെ ക്ഷീണം മാറ്റാനായി വെള്ളാട്ട് മൂസ്സിന്റെ വക മുക്കുടി നിവേദ്യവും അന്നുണ്ടാകും.
മലയാളസിനിമാസംഗീതകുലപതിയും വൈക്കത്തപ്പന്റെ പരമഭക്തനുമായിരുന്ന വി. ദക്ഷിണാമൂർത്തി സ്വാമിയുടെ ഓർമ്മയ്ക്കായി 2013-ൽ ആരംഭിച്ച 'ദക്ഷിണാമൂർത്തി സംഗീതോത്സവം' ചുരുങ്ങിയകാലം കൊണ്ട് ജനശ്രദ്ധ പിടിച്ചുപറ്റിയിട്ടുണ്ട്.
വൈക്കത്തഷ്ടമി മഹോത്സവത്തിന്റെ ഭാഗമായാണ് ഇത് നടത്തുന്നത്.
ഗുരുവായൂരിലെ ചെമ്പൈ സംഗീതോത്സവത്തിന്റെ മാതൃകയിലാണ് ഇതും നടത്തുന്നത്.
13 ദിവസമാണ് മൊത്തം സംഗീതോത്സവവും.
വടക്കുപുറത്തു പാട്ട്
ക്ഷേത്രത്തിൽ പന്ത്രണ്ട് വർഷം കൂടുമ്പോൾ നടത്തുന്ന വിശേഷാൽ ചടങ്ങാണിത്.
ക്ഷേത്രത്തിൽ ദേവീപ്രതിഷ്ഠകളില്ലെങ്കിലും (പനച്ചിയ്ക്കൽ ഭഗവതിയൊഴികെ) ഭദ്രകാളിപ്രീതിയ്ക്കായി നടത്തിവരുന്ന ഒരു ആചാരമാണിത്.
ആദിപരാശക്തിയുടെ അഭാവത്തിൽ ശിവൻ പ്രവർത്തന രഹിതനാകാതിരിയ്ക്കാനാണ് ഈ ചടങ്ങെന്നാണ് വിശ്വാസം, അതായത് ശിവശക്തിസംയോഗം.
കൊടുങ്ങല്ലൂരമ്മയെ സങ്കല്പിച്ചാണ് കളം.
വൈക്കം ക്ഷേത്രത്തിന് വടക്കുഭാഗത്തുള്ള കൊടുങ്ങല്ലൂർ ക്ഷേത്രത്തിൽ നിന്ന് ഭഗവതി വൈക്കത്ത് വരുന്നു എന്നാണ് വിശ്വാസം.
പന്ത്രണ്ട് ദിവസം കളമെഴുത്തിപ്പാട്ടും പതിമൂന്നാം ദിവസം ഗുരുസിയും നടത്തുന്നു.
ദാരികവധം പാട്ടാണ് ഈ സമയത്ത് പാടുന്നത്.
ദാരികന്റെ ജനനം, ശിവനേത്രത്തിൽ നിന്നുള്ള ശ്രീ ഭദ്രകാളിയുടെ അവതാരത്തിൽ തുടങ്ങി ദാരികവധം വരെ ഇതിൽ ഉൾക്കൊള്ളുന്നു.
ആദ്യത്തെ നാലുദിവസം എട്ടുകൈകളുള്ള ഭഗവതിയുടെ കളമാണ് വരയ്ക്കുക.
പിന്നീട് അത് പതിനാറും, മുപ്പത്തിരണ്ടും ഒടുവിൽ അറുപത്തിനാലുമായി മാറും.
അതിഭയങ്കരമായ ഭദ്രകാളിയുടെ ഈ വിശ്വരൂപത്തെ ദർശിച്ചാണ് വാഹനസൗകര്യമില്ലാതിരുന്ന പണ്ടുകാലത്ത് വൈക്കത്തെ ഭക്തർ കൊടുങ്ങല്ലൂരമ്മയെ തൊഴുത ഫലം അനുഭവിച്ചിരുന്നത്.
ഏറ്റവും അവസാനമായി വടക്കുപുറത്തുപാട്ട് നടത്തിയത് 2013-ലാണ്.
പണ്ട് ഇതുപോലെ തെക്കുപുറത്ത് പാട്ടുമുണ്ടായിരുന്നു.
എന്നാൽ കാലാന്തരത്തിൽ അത് നിന്നുപോയി.
വടക്കുംകൂർ രാജ്യത്തിന്റെ നാശത്തിനുവേണ്ടി ചെയ്തതാണത്രേ ഇത്.
കാളകൂടം കുടിച്ച് അപകടാവസ്ഥയിലായ ശിവനുവേണ്ടി ദേവകൾ ഉണർന്നിരുന്ന ദിവസമായും 'ആരാടാ വലിയവൻ?'
എന്നുചോദിച്ച് വഴക്കിടുന്ന ബ്രഹ്മാവിനും വിഷ്ണുവിനും മുമ്പിൽ ശിവൻ ലിംഗരൂപത്തിൽ പ്രത്യക്ഷപ്പെട്ട ദിവസമായും ഇത് കണക്കാക്കപ്പെടുന്നു.
ശിവരാത്രിദിവസം വൈക്കം ക്ഷേത്രനട ഒരുമണിക്കൂർ നേരത്തെ തുറന്ന് നിർമ്മാല്യം നടത്തും.
അന്ന് ക്ഷേത്രത്തിൽ മുടങ്ങാതെ അഭിഷേകം നടത്തും.
അഭിഷേകദ്രവ്യങ്ങൾ കാവടികളിൽ കൊണ്ടുവന്നാണ് ശിവരാത്രിനാളിലെ അഭിഷേകം.
കൂടാതെ അന്ന് ഭക്തർക്ക് വിശേഷാൽ അന്നദാനവുമുണ്ടാകും (വ്രതമനുഷ്ഠിയ്ക്കാത്ത ഭക്തർക്ക് മാത്രം).
ശിവരാത്രിയോടനുബന്ധിച്ച് വിശേഷാൽ കലാപരിപാടികൾ, ത്രിവേദലക്ഷാർച്ചന, വെടിക്കെട്ട് തുടങ്ങിയവയുമുണ്ട്.
മറിച്ച് രാത്രിയിലെ ഓരോ യാമത്തിലും വിശേഷാൽ പൂജയും കലശാഭിഷേകവുമുണ്ടാകും.
ഇത് കണ്ടുതൊഴാൻ ഭക്തർ ഉറക്കമൊഴിച്ച് ക്ഷേത്രത്തിൽ തങ്ങാറുണ്ട്.
പതിനെട്ട് പൂജകളാണ് ശിവരാത്രിനാളിൽ വൈക്കത്ത് മൊത്തമുള്ളത്.
ധനുമാസത്തിലെ തിരുവാതിര, ശിവന്റെ പിറന്നാളായി കണക്കാക്കപ്പെടുന്നു.
ശിവന്റെയും പാർവ്വതിയുടെയും വിവാഹദിവസമാണെന്നും ഐതിഹ്യമുണ്ട്.
ശിവക്ഷേത്രങ്ങളിലെ മറ്റൊരു വിശേഷദിവസമാണിത്.
പണ്ടുകാലത്ത് രേവതി മുതൽ തിരുവാതിര വരെ നീണ്ടുനിന്നിരുന്ന ഈ ആഘോഷം കേരളത്തിലെ സ്ത്രീകൾ ഗംഭീരമായി ആഘോഷിച്ചിരുന്നു.
വൈക്കം ക്ഷേത്രത്തിൽ തിരുവാതിര ദിവസം വിശേഷാൽ പൂജകളുണ്ടാകും.
ശിവന് അന്ന് ഭസ്മാഭിഷേകമാണ് പ്രധാനം.
പഴയ ചിട്ടയിലല്ലെങ്കിലും തിരുവാതിരവ്രതം അനുഷ്ഠിയ്ക്കുന്ന ഭക്തർ ഇന്നുമുണ്ട്.
അവർ ഈ ദിവസം ക്ഷേത്രദർശനം നടത്തുന്നു.
അന്ന് സ്ത്രീകളുടെ തിരുവാതിരക്കളിയുമുണ്ടാകും.
കുംഭാഷ്ടമി ചിറപ്പ്
കുംഭമാസത്തിലെ കറുത്ത അഷ്ടമിയും വൈക്കത്ത് ആഘോഷിയ്ക്കുന്നുണ്ട്.
അന്നത്തെയും പ്രധാന ആഘോഷം ഉദയനാപുരത്തപ്പന്റെ എഴുന്നള്ളത്താണ്.
വൈകീട്ട് നാലുമണിയോടുകൂടി ക്ഷേത്രത്തിലെത്തുന്ന ഉദയനാപുരത്തപ്പൻ, പിതാവായ വൈക്കത്തപ്പനൊപ്പം പാട്ടം പിരിയ്ക്കാൻ പോകുന്നു എന്നാണ് സങ്കല്പം.
കിഴക്കേ ഗോപുരത്തിലൂടെ ഇറങ്ങിപ്പോകുന്ന ശിവനും സുബ്രഹ്മണ്യനും തുടർന്ന് ക്ഷേത്രത്തിന് കിഴക്കുള്ള കള്ളാട്ടുശേരി തുടങ്ങിയ പ്രദേശങ്ങളിലേയ്ക്ക് എഴുന്നള്ളുന്നു.
പിറ്റേന്ന് പുലർച്ചെയും കൂടിപ്പിരിയലുണ്ട്.
ഇങ്ങനെ പല കാര്യങ്ങളിലും സാമ്യമുണ്ടെങ്കിലും, വൃശ്ചികാഷ്ടമിയ്ക്കുള്ള കോലാഹലങ്ങളൊന്നും തന്നെ കുംഭാഷ്ടമിയ്ക്കില്ല.
ചിങ്ങമാസത്തിലെ വെളുത്ത ചതുർത്ഥിദിവസമാണ് വിനായക ചതുർത്ഥി ആഘോഷിയ്ക്കുന്നത്.
ഗണപതിപ്രീതികരമായ ഒരു ആഘോഷമാണിത്.
വൈക്കത്തെ ഗണപതിപ്രതിഷ്ഠകൾക്ക് അന്ന് വിശേഷാൽ പൂജകളും അഭിഷേകവുമുണ്ടാകും.
ഇതിനോടനുബന്ധിച്ച് 1008 നാളികേരം ഉപയോഗിച്ചുള്ള അഷ്ടദ്രവ്യമഹാഗണപതിഹോമവും ഗജപൂജയും ആനയൂട്ടും നടത്തുന്നു.
വിനായക ചതുർത്ഥിയോടനുബന്ധിച്ച് വൈക്കത്തെ വിവിധ സംഘടനകളുടെ നേതൃത്വത്തിൽ ഗണപതിപൂജയുണ്ടാകും.
വിനായക ചതുർത്ഥിയ്ക്ക് ഒരാഴ്ച മുമ്പുതന്നെ ഗണപതി വിഗ്രഹങ്ങൾ പൂജിയ്ക്കാൻ തുടങ്ങുന്നു.
വിനായക ചതുർത്ഥിനാളിൽ വിഗ്രഹങ്ങൾ പൂജയ്ക്കുശേഷം ജലാശയങ്ങളിൽ നിമജ്ജനം ചെയ്യുന്നു.
ഓണാഘോഷങ്ങൾ
ചിങ്ങമാസത്തിലെ അത്തം നാളിൽ തുടങ്ങി തിരുവോണം നാൾ വരെ നീണ്ടുനിൽക്കുന്ന പത്ത് ദിവസങ്ങളിലാണ് ഓണം ആഘോഷിയ്ക്കുന്നത്.
കേരളത്തിലെ വിളവെടുപ്പ് ഉത്സവമായിരുന്നു ഒരുകാലത്ത് ഓണം.
ഇപ്പോൾ കൃഷിയൊക്കെ പോയെങ്കിലും ഓണത്തിന്റെ പ്രൗഢിയ്ക്ക് ഒട്ടും കോട്ടം തട്ടിയിട്ടില്ല.
വൈക്കം ക്ഷേത്രത്തിൽ വിവിധ സംഘടനകളുടെ നേതൃത്വത്തിൽ പത്ത് ദിവസവും ഓണപ്പൂക്കളമിടുന്നു.
ഉത്രാടത്തിനും തിരുവോണത്തിനും ഭക്തർക്ക് വിശേഷാൽ ഓണസദ്യ നൽകുന്നു.
ഓണത്തിനും വലിയ കലാപരിപാടികളുണ്ടാകും.
മേടമാസത്തിലെ ആദ്യദിവസമാണ് വിഷു ആഘോഷിയ്ക്കുന്നത്.
ഒരുകാലത്ത് കേരളത്തിലെ വിളവിറക്കൽ ഉത്സവമായിരുന്നു വിഷു.
വൈക്കത്ത് വിഷുദിവസം രാവിലെ ഒരുമണിക്കൂർ നേരത്തെ നടതുറക്കും.
താലത്തിൽ അഷ്ടമംഗല്യം, കണിക്കൊന്ന തുടങ്ങിയവ അലങ്കരിച്ച് മണ്ഡപത്തിൽ വച്ചശേഷം ആദ്യം ഭഗവാനെ കണികാണിയ്ക്കുന്നു.
തുടർന്ന് കണ്ണുപൊത്തി കടന്നുവരുന്ന ഭക്തർ ശിവലിംഗം കണികണ്ട് നിർവൃതി നേടുന്നു.
ആദ്യം ക്ഷേത്രദർശനം കഴിഞ്ഞുവരുന്ന ഭക്തർക്ക് മേൽശാന്തി വിഷുക്കൈനീട്ടം നൽകുന്നു.
വിഷുവിനോടനുബന്ധിച്ചും വിശേഷാൽ സദ്യയും കലാപരിപാടികളുമുണ്ടാകും.
ശബരിമലയ്ക്കുപോകുന്ന തീർത്ഥാടകരാണ് ഭക്തരിൽ പ്രധാനികൾ.
ശബരിമലയ്ക്കുപോകുന്ന ധാരാളം ഭക്തർ മണ്ഡലകാലത്ത് വൈക്കത്തെത്താറുണ്ട്.
ശബരിമല ഇടത്താവളങ്ങളിലൊന്നായി വൈക്കം ക്ഷേത്രത്തെ മാറ്റിയിട്ടുണ്ട്.
ഭക്തർക്ക് എല്ലാവിധത്തിലും സൗകര്യങ്ങൾ ഏർപ്പെടുത്താൻ ദേവസ്വം ബോർഡ് ശ്രദ്ധിയ്ക്കാറുണ്ട്.
മണ്ഡലകാലത്തിനിടയ്ക്കുതന്നെയാണ് ക്ഷേത്രത്തിലെ വൈക്കത്തഷ്ടമി മഹോത്സവവും വരുന്നത്.
കന്നിമാസത്തിലെ വെളുത്ത പ്രഥമ മുതലുള്ള ഒമ്പത് ദിവസമാണ് നവരാത്രി ആഘോഷിയ്ക്കുന്നത്.
പാർവതി സാന്നിധ്യമുള്ള ക്ഷേത്രം ആയതിനാൽ നവരാത്രി പ്രധാനമാണ്.
ഭാരതത്തിൽ മുഴുവൻ നടത്തപ്പെടുന്ന ഈ ആഘോഷത്തിലെ അവസാനത്തെ മൂന്ന് ദിവസമാണ് കേരളത്തിൽ പ്രധാനം.
ദുർഗ്ഗാഷ്ടമി ദിവസം സന്ധ്യയ്ക്ക് ക്ഷേത്രത്തിൽ ആയുധങ്ങൾ, പുസ്തകങ്ങൾ, സംഗീതോപകരണങ്ങൾ മുതലായവ പൂജയ്ക്ക് വയ്ക്കുന്നു.
മഹാനവമി ദിവസം അടച്ചുപൂജയാണ്.
വിജയദശമിദിവസം രാവിലെ പൂജകഴിഞ്ഞ് വസ്തുക്കൾ ഉടമസ്ഥർക്ക് തിരിച്ചുകൊടുക്കുന്നു.
അന്ന് ആയിരത്തിലധികം കുട്ടികൾ ക്ഷേത്രത്തിൽ വിദ്യാരംഭം കുറിയ്ക്കുന്നു.
അന്ന് വിശേഷാൽ കലാപരിപാടികളുമുണ്ടാകും.
രാമായണമാസം, ഗണപതിഹോമം, ഇല്ലം നിറ, തൃപ്പുത്തരി
കർക്കടകമാസം ദുർഘടമാസമായിട്ടാണ് കണക്കാക്കിയിരുന്നത്.
ഈയൊരു ബുദ്ധിമുട്ടിനെ ഒഴിവാക്കാൻ ഭക്തർ രാമായണം പോലുള്ള വിശേഷ ഗ്രന്ഥങ്ങൾ വായിച്ചുവന്നു.
ഇന്നും കർക്കടകം രാമായണമാസമായി കണക്കാക്കപ്പെട്ടുവരുന്നു.
മധ്യകേരളത്തിൽ പലയിടങ്ങളിലായി ഇക്കാലത്ത് നാലമ്പല ദർശനം എന്നപേരിൽ ഒരു ചടങ്ങുണ്ട്.
ദശരഥപുത്രന്മാരായ ശ്രീരാമൻ , ഭരതൻ , ലക്ഷ്മണൻ , ശത്രുഘ്നൻ എന്നിവരുടെ ക്ഷേത്രങ്ങൾ ഒരേ ദിവസം ഉച്ചയ്ക്കുമുമ്പായി തൊഴുതുതീർക്കുന്നതാണ് ഈ ചടങ്ങ്.
വൈക്കത്ത് കർക്കടകമാസത്തിൽ എല്ലാ ദിവസവും രാമായണപാരായണമുണ്ട്.
കൂടാതെ ആദ്യവാരത്തിൽ അഷ്ടദ്രവ്യമഹാഗണപതിഹോമവും പ്രധാനമാണ്.
കർക്കടകവാവ് കഴിഞ്ഞുവരുന്ന ആദ്യത്തെ ഞായറാഴ്ച ഇല്ലം നിറയും അതുകഴിഞ്ഞൊരു ദിവസം തൃപ്പുത്തരിയും നടത്തുന്നു.
* അതിരാവിലെ 4 am മുതൽ ഉച്ചക്ക് 12 pm വരെ.
* വൈകുന്നേരം 4 pm മുതൽ രാത്രി 9 pm വരെ.
ചിത്രശാല ക്ഷേത്രത്തോടനുബന്ധിച്ചുള്ള ചിത്രങ്ങൾ സന്ധ്യാസമയത്തെ കാഴ്ച ശ്രീകോവിലിലെ ചുവർചിത്രങ്ങൾ ലക്ഷദീപം ഋഷഭവാഹനം അലങ്കരിക്കുന്നതിനു മുമ്പ് ഋഷഭവാഹനം അലങ്കരിച്ചതിനു ശേഷം വ്യാഘ്രപാദ മഹർഷിക്ക് ദർശനം ലഭിച്ച സ്ഥലം ക്ഷേത്രക്കുളം ദീപസ്തംഭം ക്ഷേത്രമുറ്റത്തെ അരയാൽ Vaikom_Temple എന്ന വിഷയവുമായി ബന്ധപ്പെട്ട ചിത്രങ്ങൾ വിക്കിമീഡിയ കോമൺസിലുണ്ട്.
ഇതും കാണുക വൈക്കം ഏറ്റുമാനൂർ മഹാദേവക്ഷേത്രം കടുത്തുരുത്തി തളി മഹാദേവക്ഷേത്രം അവലംബം ↑ കുഞ്ഞികുട്ടൻ ഇളയതിൻറെ “108 ശിവക്ഷേത്രങ്ങൾ“ ↑ ↑ ↑ Jayashanker, S (1997).
Temples of Kerala.
Directorate of Census Operations, Kerala.
ഉലെക് മയങ് പരമ്പരാഗത് ഉലെക് മയങ് നർത്തകർ
മലേഷ്യയിലെ തെരെങ്കാനു സംസ്ഥാനത്ത് നിന്നുള്ള ഒരു ക്ലാസിക്കൽ മലായ് നൃത്തമാണ് ഉലെക് മയങ് (ജാവി: ولق ماyang).
കടലിൻ്റെ ആത്മാക്കളെ പ്രീതിപ്പെടുത്തുന്നതിനോ ആവാഹിക്കുന്നതിനോ വേണ്ടി നടത്തുന്ന ഒരു ആചാരപരമായ നൃത്തമാണിത്.
ഈ നൃത്തരൂപത്തോടൊപ്പമുള്ള ഗാനവും ഉലെക് മയങ് എന്ന പേരിൽത്തന്നെ അറിയപ്പെടുന്നു.
ഡ്രംസ് , ഗോംഗ്, വയലിൻ , അക്കോർഡിയൻ എന്നിവയുടെ അകമ്പടിയോടെയുള്ള ഒരു ഓർക്കസ്ട്രയും നൃത്തത്തോടൊപ്പമുണ്ട്.
ഒരു മുക്കുവനുമായി പ്രണയത്തിലായ ഒരു സമുദ്രരാജകുമാരിയെക്കുറിച്ചുള്ള പുരാതന കഥയിൽ നിന്നാണ് ഉലേക് മയങ്ങിൻ്റെ ഉത്ഭവം എന്ന് പറയപ്പെടുന്നു.
രാജകുമാരി മത്സ്യത്തൊഴിലാളിയുടെ ആത്മാവിനെ തട്ടിക്കൊണ്ടുപോയി.
അവൻ്റെ ശരീരം അബോധാവസ്ഥയിലാക്കി.
അവനെ സുഖപ്പെടുത്താൻ സുഹൃത്തുക്കൾ ഒരു ബോമോ (ഷാമൻ) യോട് അപേക്ഷിച്ചു.
മത്സ്യത്തൊഴിലാളിയുടെ ആത്മാവിനെ തിരികെ കൊണ്ടുവരാൻ ബോമോ രോഗശാന്തി ചടങ്ങ് നടത്തിയപ്പോൾ, രാജകുമാരി പ്രത്യക്ഷപ്പെടുകയും അവളുടെ അഞ്ച് സഹോദരിമാരെ സഹായത്തിനായി വിളിച്ച് ശക്തമായി പ്രതികരിക്കുകയും ചെയ്തു.
ബോമോയും ആറ് രാജകുമാരിമാരും തമ്മിലുള്ള യുദ്ധം ഏറ്റവും സുന്ദരിയും ഏറ്റവും മുതിർന്നവളുമായ ഏഴാമത്തെ രാജകുമാരി പ്രത്യക്ഷപ്പെടുന്നതു വരെ തുടർന്നു.
"നിങ്ങളുടെ ഉത്ഭവം എനിക്കറിയാം," മൂത്ത രാജകുമാരി പറയുന്നു.
"കടലിൽ നിന്നുള്ളവർ കടലിലേക്കും കരയിൽ നിന്നുള്ളവർ കരയിലേക്കും മടങ്ങട്ടെ."
എന്ന് അവൾ എല്ലാവരോടും ആജ്ഞാപിക്കുകയും അതുവഴി യുദ്ധം അവസാനിപ്പിക്കുകയും ചെയ്യുന്നു.
നന്ദിസൂചകമായി ബോമോയും മുക്കുവസുഹൃത്തുക്കളും രാജകുമാരിക്ക് കടലിൻ്റെ ആത്മാക്കൾക്കുള്ള വഴിപാടായി നിറമുള്ള അരി സമ്മാനിക്കുന്നു.
ഉലേക് മയങ് നൃത്തത്തോടൊപ്പം ഈ സമ്പ്രദായം സമീപ ദശകങ്ങളിലെ ഇസ്ലാമികവൽക്കരണം വരെ തുടർന്നു പോന്നിരുന്നു.
ഉലെക് മയങ് നർത്തകരുടെ വേഷവിധാനത്തിന് രണ്ട് തരം വസ്ത്രങ്ങളുണ്ട്.
ഏഴ് നർത്തകിമാരിൽ ആറ് പേരും പരമ്പരാഗത വസ്ത്രങ്ങളായ സോംഗ്കെറ്റ് (ഒരു പട്ടുതുണി) കൊണ്ടുള്ള നീളൻ സ്ളീവുള്ള ബ്ലൗസും നീളമുള്ള സോംഗ്കെറ്റ് സ്കർട്ടും അണിയുകയും സെലെൻഡാങ് എന്നു പേരുള്ള ഒരു നീണ്ട സ്കാർഫ് അരയിലും വിരലിലും ധരിക്കുകയും ചെയ്യും.
സാംഗോൾ (മുടിക്കെട്ട്), സുബാംഗ് (ഒരു കമ്മൽ), തുടങ്ങിയവയും ഉണ്ടാകും.
‘തുവാൻ പുതേരി മായങ് സാരി‘ അല്ലെങ്കിൽ ‘പുതേരി തുജു‘ (ഏഴാമത്തെ രാജകുമാരി) ആയി അഭിനയിക്കുന്ന നർത്തകിയുടെ പ്രധാന കഥാപാത്രം മറ്റ് ആറ് നർത്തകരെപ്പോലെ അതേ വസ്ത്രവും അനുബന്ധ ഉപകരണങ്ങളും ധരിക്കും.
ബ്ലൗസിന്റെ സ്ളീവ് ചെറുതായിരിക്കുമെന്നതും വസ്ത്രത്തിന്റെ നിറം വേറെയായിരിക്കുമെന്നതും മാത്രമാണ് വ്യത്യാസം.
സാധാരണയായി മഞ്ഞ വസ്ത്രമാണ് ഈ കഥാപാത്രം  ധരിക്കുക.
പ്രധാന രാജകുമാരിയാണെന്ന് ഇത് വ്യക്തമാക്കുന്നു.
പുരുഷ കലാകാരന്മാർ മത്സ്യത്തൊഴിലാളി വസ്ത്രം ധരിക്കും, ഒരു ബോമോ (ഷാമൻ) പരമ്പരാഗത മലായ് പുരുഷന്മാരുറെ മേൽവസ്ത്രമായ ബാജു മേലായു (നീണ്ട കൈയുള്ള മലായ് ഷർട്ട്) ധരിക്കും.
നൃത്തത്തോടൊപ്പമുള്ള ഉലേക് മയങ് ഗാനം കഥ വിവരിക്കുന്നു.
ഈ പാട്ടിന് പ്രകൃതിയയെ സ്വാധീനിക്കാൻ കഴിയുമെന്നാണ് പരമ്പരാഗതവിശ്വാസം.
കടൽത്തീരത്ത് സൂര്യാസ്തമയ സമയത്ത് അവതരിപ്പിക്കുമ്പോൾ കാരണം ഈ ഗാനം തണുത്ത കാലാവസ്ഥ കൊണ്ടുവരുമെന്നാണ് വിശ്വാസം.
ഈ ഗാനം ഇന്നും ജനപ്രിയമായി തുടരുന്നു.
അതിൻ്റെ സമകാലീനമായ നിരവധി അവതരണങ്ങളുണ്ട്.
മലേഷ്യൻ റോക്ക് ഗായികയായ എല്ല, ഈ പാട്ടിന്റെ ഒരു റോക്ക് പതിപ്പ് റെക്കോർഡുചെയ്‌തു.
അതുപോലെ, ത്രഷ് മെറ്റൽ ബാൻഡ് ആയ ക്രോമോക്ക്, ഈ ഗാനത്തിൻ്റെ നിരവധി ഇൻസ്ട്രുമെൻ്റൽ പതിപ്പുകൾ നിർമ്മിച്ചു.
ഈ ഗാനം പരമ്പരാഗത തെരെങ്കാനു ഉച്ചാരണം നിലനിർത്തുന്നു.
ആത്മാക്കളെ തുരത്താൻ ഉപയോഗിക്കുന്ന തെങ്ങിൻപൂക്കുലയെ ആണ് മയങ് എന്ന് പറയുന്നത്.
ഫെച്ചാബുരി
തെക്കൻ തായ്ലൻഡിലെ ഫെച്ചാബുരി പ്രവിശ്യയുടെ തലസ്ഥാനമായ ഒരു പട്ടണമാണ് ഫെച്ചാബുരി ( തായ്ഃ ഥായ്).
ഈ നഗരം ഫെറ്റ് ബുരി (Phét bū.rīː) എന്ന പേരിലും അറിയപ്പെടുന്നു.
തായ് ഭാഷയിൽ ഫെച്ചാബുരി എന്നാൽ "വജ്രങ്ങളുടെ നഗരം" എന്നാണ് അർത്ഥമാക്കുന്നത് ( സംസ്കൃതത്തിൽ "നഗരം" എന്നർത്ഥം വരുന്ന വാക്കാണ് ബുരി).
ഇത് ബാങ്കോക്കിൽ നിന്ന് ഏകദേശം 160 കിലോമീറ്റർ തെക്ക് ഭാഗത്തായി, തായ് ഉപദ്വീപിന്റെ വടക്കേയറ്റത്ത് സ്ഥിതിചെയ്യുന്നു.
2005 ലെ കണക്കനുസരിച്ച് 26,181 ആയിരുന്നു ഇവിടുത്തെ ആകെ ജനസംഖ്യ.
ഈ പട്ടണത്തിൽ ത റാപ്പ്, ഖ്ലോങ് ക്രാചെങ് എന്നിങ്ങനെ രണ്ട് തമ്പോണുകളുണ്ട്.
ഈ നഗരത്തിന്റെ മധ്യത്തിലൂടെയാണ് ഫെച്ചാബുരി നദി ഒഴുകുന്നു.
ഈ നഗരത്തിന്റെ ഭൂപ്രകൃതി കൂടുതലും പരന്നതാണ്.
പട്ടണത്തന്റെ പ്രാന്തപ്രദേശത്തായി ഖാവോ വാങ് എന്നു പേരുള്ള ഒരു കുന്ന് സ്ഥിതിചെയ്യുന്നു.
ഫ്രാ നഖോൺ ഖിരി എന്ന പേരിലുള്ള ഒരു രാജകീയ കൊട്ടാരം ഖാവോ വാങ്ങ് കുന്നിന്റെ മുകളിലാണ് സ്ഥിതിചെയ്യുന്നത്.
കൂടാതെ ഇവിടെ ഒരു അമ്പലവും (വാട്ട് എന്ന് വിളിക്കപ്പെടുന്നു) സ്ഥിതിചെയ്യുന്നു.
ഫ്രാ നഖോൺ ഖിരി മേള എന്ന് വിളിക്കപ്പെടുന്ന ഒരു വാർഷിക ഉത്സവത്തിന്റെ കേന്ദ്രമാണ് ഈ കുന്നും പട്ടണവും.
ഫെബ്രുവരി ആദ്യത്തെ ആഴ്ച്ചയിൽ എട്ട് ദിവസം നീണ്ടുനിൽക്കുന്ന ഉത്സവമാണിത്.
ഈ പരിപാടിയിൽ ശബ്ദ-പ്രകാശ പ്രദർശനവും ശാസ്ത്രീയ തായ് നൃത്തവും ഉൾപ്പെടുന്നു.
ലീലോവാഡി പുഷ്പം അല്ലെങ്കിൽ ഫ്രാങ്കിപാനി ആണ് ഈ നഗരത്തിന്റെ ഔദ്യോഗിക പുഷ്പം.
പരമ്പരാഗത തായ് മധുരപലഹാരങ്ങൾക്ക് പേരുകേട്ടതാണ് ഫെച്ചാബുരി പട്ടണം.
ഇവയിൽ ഏറ്റവും ജനപ്രിയമായത് ഖനോം മോർ ഗെയ്ങ് എന്ന മധുരപലഹാരമാണ്.
പോർച്ചുഗീസ് സ്വാധീനമുള്ള തോങ് യിപ്പ്, തോങ് യോഡ്, ഫോയ് തോങ് എന്നിവയാണ് മറ്റ് ജനപ്രിയ മധുരപലഹാരങ്ങൾ.
2021ൽ യുനെസ്കോ ഫെച്ചാബുരിയെ പാചകശാസ്ത്രത്തിന്റെ സൃഷ്ടിപരമായ നഗരമായി അംഗീകരിച്ചു.
ഖാവോ വാങ് - പശ്ചാത്തലത്തിൽ ഫെച്ചാബുരി നഗരം കാണാം കാലാവസ്ഥ Phetchaburi (1991–2020, extremes 1981-present) പ്രദേശത്തെ കാലാവസ്ഥ മാസം ജനു ഫെബ്രു മാർ ഏപ്രി മേയ് ജൂൺ ജൂലൈ ഓഗ സെപ് ഒക് നവം ഡിസം വർഷം റെക്കോർഡ് കൂടിയ °C (°F) 35.0 (95) 36.1 (97) 36.9 (98.4) 38.4 (101.1) 38.7 (101.7) 37.2 (99) 38.1 (100.6) 37.5 (99.5) 37.5 (99.5) 37.0 (98.6) 35.7 (96.3) 35.1 (95.2) 38.7 (101.7) ശരാശരി കൂടിയ °C (°F) 30.6 (87.1) 31.5 (88.7) 32.5 (90.5) 33.8 (92.8) 33.9 (93) 33.4 (92.1) 33.0 (91.4) 33.0 (91.4) 32.6 (90.7) 31.8 (89.2) 31.5 (88.7) 30.7 (87.3) 32.36 (90.24) പ്രതിദിന മാധ്യം °C (°F) 26.1 (79) 27.5 (81.5) 28.8 (83.8) 29.9 (85.8) 29.8 (85.6) 29.3 (84.7) 28.9 (84) 28.8 (83.8) 28.4 (83.1) 27.9 (82.2) 27.4 (81.3) 26.0 (78.8) 28.23 (82.8) ശരാശരി താഴ്ന്ന °C (°F) 21.7 (71.1) 23.3 (73.9) 25.1 (77.2) 26.0 (78.8) 26.3 (79.3) 26.1 (79) 25.7 (78.3) 25.7 (78.3) 25.2 (77.4) 24.7 (76.5) 23.7 (74.7) 21.8 (71.2) 24.61 (76.31) താഴ്ന്ന റെക്കോർഡ് °C (°F) 12.8 (55) 16.0 (60.8) 16.0 (60.8) 20.2 (68.4) 22.6 (72.7) 22.9 (73.2) 21.0 (69.8) 23.0 (73.4) 21.6 (70.9) 18.5 (65.3) 15.6 (60.1) 12.4 (54.3) 12.4 (54.3) മഴ/മഞ്ഞ് mm (inches) 16.6 (0.654) 4.5 (0.177) 43.9 (1.728) 39.8 (1.567) 95.5 (3.76) 87.0 (3.425) 87.8 (3.457) 90.7 (3.571) 151.6 (5.969) 283.6 (11.165) 64.2 (2.528) 10.3 (0.406) 975.5 (38.406) ശരാ.
മഴ/മഞ്ഞു ദിവസങ്ങൾ (≥ 1.0 mm) 1.0 0.8 2.4 3.1 8.0 9.3 10.1 10.8 12.9 14.4 4.4 1.1 78.3 % ആർദ്രത 66.2 63.5 63.5 66.8 76.3 78.9 81.8 84.4 84.5 79.1 71.5 67.1 73.6 മാസം സൂര്യപ്രകാശം ലഭിക്കുന്ന ശരാശരി മണിക്കൂറുകൾ 229.4 211.9 238.7 204.0 155.0 114.0 117.8 58.9 108.0 108.5 171.0 226.3 1,943.5 ദിവസം സൂര്യപ്രകാശം ലഭിക്കുന്ന ശരാശരി മണിക്കൂറുകൾ 7.4 7.5 7.7 6.8 5.0 3.8 3.8 1.9 3.6 3.5 5.7 7.3 5.3 Source # 1: World Meteorological Organization ഉറവിടം # 2: Office of Water Management and Hydrology, Royal Irrigation Department (sun 1981–2010) (extremes) വിദ്യാഭ്യാസം
ഫെച്ചാബുരിയിൽ നിരവധി സ്വകാര്യ, പൊതു വിദ്യാഭ്യാസ സ്ഥാപനങ്ങളുണ്ട്.
ഇവയിൽ പ്രീപ്രൈമറി മുതൽ 12ക്ലാസുവരെ പഠനം നടക്കുന്നു.
ഉന്നത വിദ്യാഭ്യാസത്തിന് തയ്യാറെടുക്കുന്ന വിദ്യാർത്ഥികൾക്കായി തദ്ദേശീയ ഇംഗ്ലീഷ് സംസാരിക്കുന്നവർ പഠിപ്പിക്കുന്ന ഇംഗ്ലീഷ് പ്രോഗ്രാമുകൾ പലതും നടത്തുന്നു.